**Éneklő Ifjúság kórustalálkozók és minősítések a 2023/2024. tanévben**

A Magyar Kórusok, Zenekarok és Népzenei Együttesek Szövetsége - KÓTA Ifjúsági Énekkari és Zenepedagógiai Szakbizottsága ebben az évben is felhívással fordul valamennyi iskolához, a tankerületekhez, bármely gyermek és ifjúsági kórust működtető szervezethez, művelődési házakhoz, klubokhoz, egyesületekhez, alapítványokhoz stb), hogy

a 2023/2024. tanévben rendezzenek Éneklő Ifjúság hangversenyeket!

A KÓTA szakmai elődei: a „Magyar Kórus”, valamint a „Bartók Szövetség” indította el ezt a szervező munkát, mely 1934 óta élő mozgalommá terebélyesedett. Szövetségünk Ifjúsági Énekkari és Zenepedagógiai Szakbizottsága fontosnak tartja, hogy - megőrizve az első hangverseny pontos időpontját -, **április 28-a** elnevezésében továbbra is legyen **az Éneklő Ifjúság Napja**.

**2024-ben kerek jubileumot ünnepelhetünk: 90 éves az Éneklő Ifjúság kórusmozgalom!**

Javasoljuk, hogy ehhez kapcsolódóan minél több városban és községben rendezzenek ünnepi hangversenyt!

Várjuk a kórusok jelentkezését ezekre a rendezvényekre!

Kérjük a jelentkezőket, hogy a jelentkezési lapot **számítógéppel töltsék ki és e-mail-en küldjék el a helyi szervezőnek.**

**Kérjük, kizárólag ezt a jelentkezési lapot használják!**

Az „Éneklő Ifjúság" jelentkezési lapon feltüntetett műsort a KÓTA minden évben köteles jelenteni a Szerzői Jogvédő Hivatalnak. Ezért kérjük, hogy a kórus műsorát pontosan töltsék ki! (Szerző, szövegíró, a mű címe és időtartama.)

A 2023/2024. tanévben rendezendő Éneklő Ifjúság hangversenyek műsorának összeállításához fogadják segítségül a karnagyok a következő jubileumokat:

125 éve született Bárdos Lajos zeneszerző (1899 - 1986)

100 éve született Szőnyi Erzsébet zeneszerző (1924 - 2019)

70 éve született Csemiczky Miklós zeneszerző

90 éves az Éneklő Ifjúság kórusmozgalom (1934. április 28.)

20 éve hunyt el Lukin László (1926 - 2004)

ÚTMUTATÓ

A 2023/2024-es évadban a KÓTA ismét megrendezi az Éneklő Ifjúság hangversenyein a minősítéseket. Az iskolai énektanítás és a karének helyzete az elmúlt években változott, ebből adódóan a minősítés rendszere is bizonyos mértékben átalakult.

A jelentkezők szíves figyelmébe ajánljuk a B kategóriát, amely lehetőséget nyújt arra, hogy a nehezebb körülmények között működő kórusok is minősülhessenek.

Ez az útmutató a minősítés új szemléletéhez kíván segítséget adni az énektanár - karnagy kollégáknak.

A MINŐSÍTÉS SZEMPONTJAI

Mindenekelőtt legfontosabb maga az átélt éneklés, a megszólaló zenemű tiszta intonációjú, stílusos előadása. A zene által igényelt hangszín, a homogén, dinamikailag árnyalt, kifejező éneklés, s az érthető szövegmondás is a legfontosabb feltételek közé sorolandó. A kottahű előadás (pl. jó tempó, precíz ritmus), a harmóniai egység, az adott szólamarányok kialakítása - mind a hatás fontos alkotóeleme.

A minősítés lényeges szempontja a műsor szerkesztése. Különböző korok, stílusok művei a kórus sokoldalúságáról tesznek tanúságot. Lehetőség szerint különböző szerzők műveiből álljon a műsor és mindenképpen kívánatos a karakterbeli változatosság.

Szem előtt kell tartani a kíséretes és az a cappella művek arányát is. Minősülő kórusok esetében legfeljebb a műsoridő felében szerepelhetnek kíséretes művek!

Zenei anyanyelvünk, a népzene felkarolása érdekében javasoljuk, hogy minden kórus műsora kezdődjék népdalcsokorral! A népdalcsokrot valamilyen rendezőelv szerint kell összeállítani (pl. azonos tájegységről, vagy azonos gyűjtőtől stb.) és hangnemileg egyeztetve, valóban „csokorszerűen" (folyamatosan, hangadás nélkül) kell előadni. Autentikus hangszeres kíséret megengedett.

A kórus és karnagy együttes teljesítménye nem csupán a hangzásélményből fakad, hanem emellett a látvány is fontos. Az árnyalt minősítéshez a külsőségek is hozzájárulnak. Az esztétikus megjelenés, fegyelmezett magatartás, a ki- és bevonulás jó értelemben vett szertartásossága mind részét képezi az összhatásnak és befolyásolhatja a minősítést.

A minősítést kérő kórusok műsorának időtartama az életkor és iskolatípus függvényében a következő: „A” típusú minősítés esetében legalább 8, legfeljebb 15 perc,

„B” típusú minősítésnél legalább 5, legfeljebb 12 perc.

A minősítést nem kérő kórusok műsorának időtartama 5-10 perc legyen.

**„A" TÍPUSÚ MINŐSÍTÉS**

A jelentkező kórusoknak változatos stílusokból, változatos karakterű kórusműveket kell énekelni, min. 8, max. 15 perc terjedelemben.

Az „A" minősítés fokozatai: **Bronz Ezüst Arany Arany diplomával.**

**„Arany diplomával "** minősítéshez járulhat még:

**Országos Dicsérő Oklevél:** Amelyik kórus teljesítménye még az „Arany diplomával" fokozatnál is jobb, az a minősítés mellé „Országos Dicsérő Oklevelet" kaphat. Ezt a fokozatot a zsűri nem köteles kiadni.

Ugyanakkor egy koncerten belül több kórus megkaphatja, ha arra érdemes.

**„Év Kórusa”** cím: A legkiemelkedőbb teljesítmény az „Év Kórusa" címet kaphatja. Ezt a fokozatot a zsűri nem köteles kiadni. Ugyanakkor egy koncerten belül több kórus megkaphatja, ha arra érdemes.

Az „Év Kórusa" oklevelet és az „Országos Dicsérő Oklevelet" a KÓTA a beérkező jegyzőkönyvek alapján utólag írattatja meg és postán küldi ki.

Az „Év Kórusa" és az „Országos Dicsérő Oklevél" címet elnyert kórusok részt vehetnek a Kodály Zoltán Magyar Kórusversenyen.

A kiemelkedően szereplő kórusok fellépési lehetőséget kaphatnak a KÓTA központi rendezvényein és teljesítményükről hírcsatornáinkon adunk tájékoztatást.

**Különdíj: Elismerő Oklevél**

Az oklevél minősülő kórus különösen jól sikerült részprodukciójáért adható (pl.: a legszebben sikerült népdalcsokorért vagy a legjobban felépített műsorért stb.).

Elismerő Oklevéllel a zsűri a kórus karnagyát és zenei kísérőjét is jutalmazhatja.

Ezt az oklevelet a helyszínen kell átadni.

A különdíj odaítélését a zsűri a Jegyzőkönyvben feltünteti.

**„B" TÍPUSÚ MINŐSÍTÉS**

A műsoridő min. 5, max. 12 perc.

Itt három kategóriában lehet minősítést kérni:

1. **Népdal kategória**, melyben egyszólamú népdalokat, népdalcsokrot, vagy népdalfeldolgozásokat lehet énekelni (Megszólaltathatók biciniumok, egy vagy többszólamú kíséretes, vagy a cappella, népdalon alapuló kompozíciók is.)

 2. **Kórus kategória**, melyben tetszőleges kórusműveket, egy vagy többszólamú kíséretes vagy a cappella kompozíciókat lehet előadni, minden korlátozás, vagy előírás nélkül - de az Éneklő Ifjúság mozgalom szellemében - jeles zeneszerzők értékes műveiből.

 3**. Egyházi ének kategória**, melyben olyan egyházi iskolák kórusai léphetnek fel, ahol elsősorban a liturgiához kapcsolódó szolgálati éneklés folyik. Lehet gregorián, vagy népének, vagy ami az illető iskola felekezeti éneke. Felléphetnek nem egyházi iskolák kórusai is, de hasonló műsorral.

A „B" minősítés fokozatai: **Bronz Ezüst Arany**

**Különdíj: Elismerő Oklevél**

Az oklevél minősülő kórus különösen jól sikerült részprodukciójáért adható (pl.: a legszebben sikerült népdalcsokorért vagy a legjobban felépített műsorért stb.).

Elismerő Oklevéllel a zsűri a kórus karnagyát és zenei kísérőjét is jutalmazhatja.

Ezt az oklevelet a helyszínen kell átadni.

A különdíj odaítélését a zsűri a Jegyzőkönyvben feltünteti.

Valamennyi kórusvezető figyelmébe ajánljuk, hogy a magyar zenekultúra és az értékek védelmében, az 1934-ben elindult Éneklő Ifjúság mozgalom szellemét megőrzendő, jeles zeneszerzők értékes darabjait tűzzék műsorra! Amennyiben könnyűzenei feldolgozás kerül előadásra, kérjük, hogy ez lehetőleg csak egy mű legyen, és a műsor többi részében egyéb változatos stílusokból is válogassanak! **Mindannyiunk nemes kötelessége az ifjúság sokoldalú zenei nevelése, melynek nagyszerű eszköze a kóruséneklés.**

**RÉSZVÉTEL ÉNEKLŐ IFJÚSÁG HANGVERSENYEN**

 **A minősülés önkéntes.**

Azok a kórusok, amelyek nem kérnek minősítést, „Eredményesen szerepelt” oklevelet kapnak az aktuális évi Éneklő Ifjúság Hangverseny alkalmából.

Természetesen a zsűri szakmai tanácsokkal ebben az esetben is segíti munkájukat.

Ezt az értékelést a Jegyzőkönyvben rögzítik ugyanúgy, mint a minősültek esetében.

**TÁJÉKOZTATÓ A SZERVEZŐK RÉSZÉRE**

Minősítő hangversenyt bármely intézmény, együttes szervezhet (pl. iskolák, tankerületek, művelődési házak, klubok, egyesületek, alapítványok stb.), amely e minősítés kiírásának szabályait betartva kötelezettséget vállal a szervezői munka elvégzésére és a megvalósítás költségeinek biztosítására.

**1. A szervezők legalább 4 héttel a tervezett esemény előtt jelentsék be a minősítő hangversenyt az alábbi szempontok szerint a KÓTA számára írásban:**

- a hangverseny rendezője

- hangverseny helyszíne, időpontja

- a résztvevő kórusok száma

- a felkért zsűritagok neve (lehetőleg 3 fő)

- igényelt oklevelek típusa – darabszámmal

 **2. A jelentkezési lappal kapcsolatos teendők:**

Jelentkezést kizárólag ezen az űrlapon fogadunk el. A jelentkezési lap a KÓTA honlapjáról letölthető.

Kérjük, hogy a szervező a karnagytól érkezett, kitöltött jelentkezési lapot nyomtassa ki a jegyzőkönyvvel együtt a zsűritagok számára. A jegyzőkönyv fejlécét kérjük előzetesen számítógéppel kitölteni!

A jegyzőkönyvet mind a három zsűritagnak alá kell írnia, a szöveges rész (a kórus teljesítményének értékelése 4-5 sorban) kitöltése a zsűrielnök feladata. A jegyzőkönyv csak ilyen formában lehet érvényes.

 A kitöltött jegyzőkönyveket kérjük a KÓTA Titkárságra már a hangversenyt követő héten elküldeni~~,~~ hogy az Országos Dicsérő Oklevelet ill. Az év kórusa minősítést elnyert kórusok azt még időben, a tanévben megkaphassák!

Felhívjuk figyelmüket arra, hogy jelentkezési lapot a minősítést nem kérő kórusoknak is ki kell tölteni, s a KÓTA számára ugyancsak továbbítani szükséges!

**3. A zsűritagok felkérése:**

Kérjük, a szakmai színvonal megtartása érdekében a KÓTA koordináló szerepét ne mellőzzék: a 3 tagú zsűri elnökét és egy tagját a KÓTA Ifjúsági Énekkari és Zenepedagógiai Szakbizottsága által összeállított névsorban szerepelő szakemberek közül kérjék fel!

**4. A hangverseny szervezése:**

Tanácsoljuk, hogy egy hangversenyen 10 kórusnál több ne szerepeljen, hiszen ez ronthatja a produkciók objektív megítélését. Ilyen esetekben több hangversenyt kell tartani, vagy 1 napon belül megtartott koncertnél szünetet kell közbe iktatni. Hagyományainknak megfelelően legyen a hangversenyeken közös éneklés, összkar!

Rendkívül fontos a kórushangversenyek megfelelő színvonalú szervezése a szereplési körülményeket illetően is, például a kísérő hangszer megfelelő állapota, helyszíni próbalehetőség, beéneklési lehetőség stb.

FŐVÁROSI MINŐSÍTŐ HANGVERSENYEK

Felhívjuk kórusaink figyelmét, hogy minden évadban kérhetnek minősítést. Egy évadban viszont csak egyszer lehet minősülni. Budapesti kórusaink esetében csak a központi minősítő hangversenyen lehet megszerezni az „Országos Dicsérő Oklevél" ill. az „Év Kórusa" fokozatokat.

Páros években az általános iskolák kórusai, páratlan években pedig a gimnáziumi kórusok minősülhetnek a központi koncerteken.

Az Éneklő Ifjúság budapesti központi minősítő hangversenyét

**az ének-zene emeltszintű általános iskolák kórusai számára**

**2024. április 17-18-án rendezzük,**

a Patrona Hungariae Általános Iskola, Gimnázium, Kollégium és Alapfokú Művészeti Iskola Dísztermében (1092 Budapest, Knézich u. 3-13.)

Jelentkezés:

A kitöltött jelentkezési lapot kérjük, küldjék a KÓTA titkárságára, Farkas Tündének, a farkastunde@kota.hu e-mail címre.

**Jelentkezési határidő: 2024. március 13.**

A budapesti minősítővel kapcsolatos bővebb felvilágosítás kérhető:

KÓTA titkárság, Farkas Tünde farkastunde@kota.hu Telefon: 06/1/225-3713, 06/30/943-0933

A Magyar Kórusok, Zenekarok és Népzenei Együttesek Szövetsége - KÓTA Ifjúsági Énekkari és Zenepedagógiai Szakbizottsága

E-mail: kota@kota.hu Honlap: [www.kota.hu](http://www.kota.hu)